**ՍՂԱԳՐՈՒԹՅՈՒՆ**

**ՀՀ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ 2025Թ. ՀՈՒՆԻՍԻ 20\_Ի ՆԻՍՏԻ ՀԱՐՑՈՒՊԱՏԱՍԽԱՆԻ**

Հարցուպատասասխանը սկսվեց հարցերի հերթագրմամբ, աշխատակազմի քարտուղար՝ Կարեն Մալխասյանի մոտ:

**Վարդան Ղուկասյան**

* Ովքեր հարցեր ունեն, ձեռք բարձրացրե՛ք՝ գրանցենք, Հովհաննես, Լևոն, Էմմա, Քնարիկ, ինչպես միշտ, Նարեկ, Վարդան, Լիզա, Հովհաննես, Համբարձումյան, Սվետլանա։ Էլ մարդ չկա՞։

**Կարեն Մալխասյան**

* Սկսենք, երկու հարցի իրավունք ունեք յուրաքանչյուրդ։

**Լիզա Գասպարյան**

* Շատ կարևոր հարց, Անի և Ավստրիական թաղամասերի փողոցաշինության հետ կապված։ Ե՞րբ պիտի տեխնիկան մտնի թաղամասեր և ի՞նչ ժամկետներ կան, շնորհակալություն։

**Կնյազ Մանասյան**

* Երկուսն էլ ծրագրով են իրականացվելու, հիմա նախագծողի մրցույթային փուլն է իրականացվում, այս պահի դրությամբ ունենք 4 մասնակիցներ, առաջիկայում կիմանանք հաղթողին և կսահմանենք ժամկետները: Հետո կստանանք նախագծերը, կքննարկենք մնացած հարցերը և հավանաբար եկող տարի վերանորոգման աշխատանքները կսկսվեն, դրան գումարած նաև Շիրակացի փողոցի լուսավորությունը։ Մուշ թաղամասի համար կա առանձին ծրագիր, որի մեջ ներառված են 4 փողոցներ։

**Վարդան Ղուկասյան**

* Նամանավանդ, երբ բյուջեն հաստատվի, ամեն ինչ ավելի պարզ կլինի։

**Լիզա Գասպարյան**

* Շատ լավ, երկրորդ հարցս միանգամից տամ, թե՞ հետո։

**Կարեն Մալխասյան**

* Տվե՛ք, միանգամից ավարտե՛ք։

**Լիզա Գասպարյան**

* Շատ լավ, երկրորդ հարցս վերաբերում է Ավետիք Իսահակյանի տուն- թանգարանին, ավելի կոնկրետ՝ փայտից բազրիքներին։ Դրանք վթարային են, և ես որքան տեղյակ եմ, եղել է ծրագիր, բայց այն սառեցվել է։ Դա է հետաքրքրում և առհասարակ դրա հետ կապված ի՞նչ աշխատանքներ են տարվելու, բացի դրանից էլի հիմնահարցեր կան, անկեղծ ասաց ամբողջ տարածքով ջուրը հոսում է ափով մեկ և կա լուրջ հիմնանորոգման կարիք։ Եվ մի շատ հետաքրքիր հարց ևս, սկզբում պարոն Ղուկասյանն էլ փաստեց, որ կան շատ-շատ գործեր, որոնցից մի քանիսը վերաբերում են թանգարաններին։ Հակահրդեհային ծառայությունը գտել և տուգանել է թանգարաններին հատուկ սարքավորումներ չունենալու համար, և զավեշտը նրանում է, որ թանգարանների տնօրեններն են տուգանվել և տնօրենների անձնական գույքը այս պահին գտնվում է կալանքի տակ։ Ինձ հետաքրքիր է՝ ինչու և ինչպես պիտի լուծենք։ Շատ հետաքրքիր է, որ մինչև հիմա հակահրդեհային այդ պահանջները չեն կանխվել, և գոնե ես գիտեմ, որ նախորդ տարիներին՝ 2023-ին, 2022-ին շատ լավ հոսքեր և վճարումներ են եղել դեպի Գյումրու համայնքապետարան, սա շատ հետաքրքիր է։ Տիկին Թովմասյան, մեկ բան ևս շեշտեմ, քանի որ դուք խորհուրդ տվեցիք զգույշ արտահայտվել մշակույթի բաժնի խնդիրները սահմանելիս, ես պիտի խնդրեմ այսուհետ հարգե՛ք ավագանու նիստը, մասնավորապես խմբակցության ղեկավարին, դա մեկ, և վերջապես ընդունե՛ք, որ կայացած է ավագանու ինստիտուտը և ձեր աշխատանքի վերահսկողությունը գյումրեցիները վերապահել են մեզ, այսինքն ընդունեք նաև, որ հրապարակավ պիտի խոսեք այս կառույցի, այն կառույցի ինչպես նաև այլ վատ արված գործերի մասին, այսքանը, շնորհակալություն։

**Վարդան Ղուկասյան**

* Ես որոշակի պատասխանեմ։ Ուրեմն Ավետիք Իսահակյանի տուն-թանգարանը առաջարկով իմ ուշադրության կենտրոնում կլինի։ Մենք ժառանգել ենք, սարքել ենք, իսկ ինչ մնում է տնօրենների հետ կապված, որ իրենց տուգանել են, անպայման այդ գումարները քաղաքապետարանը կմուծի, իսկ այդ գույքի հարցերն էլ կլուծենք դիմացի մի քանի շաբաթվա ընթացքում։ Բայց վերականգնումը կքննարկենք, հետո անպայման, կարևորը բյուջեն էր՝ հաստատվեց։

**Էդգար Բաղդասարյան**

* Հարցս ուղղում եմ, կապված աղբահանության հետ։ Մեր կոմունալ բաժնի աշխատողներից իմացանք, որ բազմաթիվ պլաստիկե շշեր կան հավաքված և կարելի է արդյո՞ք հասկանալ, թե պլաստիկե շշերը, որի նպատակը ի սկզբանե եղել է այն ծրագրով, որոնք որ պետք է <<Բալասանյան Դաշինք>>-ի ժամանակ դառնար հումք, մինչև հիմա ամբողջ պլաստիկե շշերը հավաքվում են և չեն օգտագործվում։ Նախ խնդիրը առաջինն է, անընդհատ այդ աղբը հավաքվում է, և երկրորդը՝ այդ ամբողջ պլաստիկե շշերը կարելի է դարձնել գումար և ներգրավել որպես՝ քաղաքային բյուջեի ինչ-որ մի հատված, ինչ-որ մի մաս։ Խնդրում եմ ուշադրություն դարձրեք այս հարցին, ինչպես նաև այն տեխնիկա-սարքավորումները, որոնք 3 միլիոն դոլար արժեքով, ինչքան հիշում եմ ձեռք է բերվել <<Բալասանյան Դաշինք>>-ի ժամանակահատվածում, մինչև հիմա այդ տեխնիկա-սարքավորումները չկան։

**Վարդան Ղուկասյան**

* Այդ տեխնիկայի հետ կապված ինչքան ես գիտեմ, դա ընթացքի մեջ է, իրենք անընդհատ գալիս են, ուղղակի բյուջեի հետ կապված, չգիտեմ, պետք է հաստատվեր, դա գտնվում է Վանաձորում։ Հիմա մենք սպասում ենք դրան, մենք էլ նոր ենք ծանոթացել և ամեն ինչ ընթացքի մեջ է։ Հասկանում ենք, թե ինչ են ուզում, ինչ չեն ուզում, խոսք են ասում, որ պիտի հանձնեն քաղաքապետարանին, դեռ չեն հանձնել քաղաքապետարանին այդ սարքավորումները, ավտոբուսներ կան։ Սպասում ենք, թե երբ պիտի գան, ինչ պիտի անեն, դրանից հետո անպայման ի նկատի կունենանք: Ինչ-որ ծրագիր եղել է, մենք տեղյակ ենք։ Ընթացքում կնայենք։

**Էդգար Բաղդասարյան**

* Շնորհակալություն։

 **Սվետլանա Ադամյան**

* Շնորհակալություն հարցի համար. ըստ լեզվի մասին օրենքի՝ ինձ շատ են մտահոգում գովազդները մեր քաղաքում: Ինչու՞ է օտարալեզու, ո՞վ պետք է վերահսկի դա, ասենք օրինակ խանութների։

**Վարդան Ղուկասյան**

* Հատուկ տեսչություն կա Երևանում, բայց քաղաքապետարանում մենք ուղղակի նայելու ենք, հսկելու ենք, որ հայոց լեզուն անպայման լինի առաջնային քաղաքում։ Դա ընթացքի մեջ է, մենք նմանատիպ թույլտվություն չենք ունեցել։ Իսկ փոփոխությունների հետ կապված, ես կառաջարկեմ, որ ավագանին ևս այս հարցով մեզ օգնած լինի, միասին աշխատենք։

**Սվետլանա Ադամյան**

* Ես մեծ սիրով կօգնեմ, որովհետև ցանկալի է՝ հայերեն, հետո նոր օտար լեզվով։ Երկրորդ հարցս. խանութների դիմաց շատ մայթեր զավթվել են։ Մի քանի օր առաջ ես՝ ինքս, << Երևան Սիթի>> խանութի դիմաց ականատես եղա, որ մայթը լրիվ փակ էր, և ինքս չկարողացա այդտեղով անցնել։ Տեղյա՞կ եք, կամ հետևու՞մ եք։ Հետիոտները չեն կարող մայթով անցնել և ճանապարհ չկա։

**Վարդան Ղուկասյան**

* Ուրեմն, կնայենք, կգնանք։ Հիմա հսկում է առևտրի բաժինը, հավանական է։ Նաև փոփոխություններ ենք արել բաժնի պետի հետ, քաղաքում՝ և՛ Աբովյան փողոցի հետ կապված, և՛ մնացած բոլոր հատվածներում պետք է հասկանալ, ինչն ենք թույլ տալու, ինչը՝ ոչ, մայթերը ովքե՞ր են զբաղեցրել։ Հանձնաժողով է ստեղծվելու, որ հատուկ գնան մայթերը նայեն, ո՞րն է բաց, ո՞րն է փակված և ո՞րն է անցանելի։ Այնպես որ, այդ հարցը ուշադրության կենտրոնում է, և մոտ օրերս կներկայացնեն եզրակացությունը։ Իսկ ինչ մնում է<<Երևան Սիթի>>-ին՝ վաղվանից կգնան, կնայեն։

**Սվետլանա Ադամյան**

* Անձրևանոցներով փակված են, մարդիկ չեն կարող անցնել և նույնը տիրում է Տերյան փողոցում՝ դեպի շուկա։

**Վարդան Ղուկասյան**

* Տերյանու՞մ։ Ես խնդրում եմ, բաժնի պետերը հիմա, ինչ որ ավագանու անդամները ներկայացնում են, հարցերը որոնք վերաբերում են իրենց բաժիններին իրենց մոտ ֆիքսեն, հետո Պետրոսյան Աշոտը օրակարգի մեջ ֆիքսի։

**Շավարշ Ադամյան**

* Ուրեմն Գյումրի գետակը, ոչ միայն Գյումրի գետակը, մեր կոյուղատարը՝ Կարեն Դեմիրճյան փողոցի բաց հատվածում, պարոն Ղուկասյան, խցանման պատճառով, բերեցինք, մաքրել տվեցինք։ Այդ ժամանակ հենց համայնքապետարանին դիմեցինք, եկան մաքրեցին։ Հիմա Գյումրի գետակի այդ հատվածը պատնեշ ուներ, բայց այդ պատնեշը չկա՛. մաքրման պատճառով քանդվել էր։ Բազմաթիվ երեխաներ կան, և բաց հատվածը հիվանդության բուն է, դա փորձանք է։

**Վարդան Ղուկասյան**

* Դա ո՞րտեղ է ։

**Շավարշ Ադամյան**

* Կարեն Դեմիրճյան փողոցի աղբավայրի այդ հատվածը։

**Վարդան Ղուկասյան**

* Շատ լավ հարց է։

**Շավարշ Ադամյան**

* Հա, մոստի տակը մշտական մաքրվել է, և մենք շարունակել ենք այդ մաքրման ավանդույթները, հիմա այդ պատնեշը փլված է ու լիքը երեխաների համար և՛ հիվանդության բուն է, և՛ փորձանք է՝ մանկահասակ երեխաների համար։ Հիմա ուզում ենք իմանանք, ե՞րբէ վերանորոգվելու այդ պատնեշը, որպեսզի խուսափենք նմանատիպ դեպքերից։

**Վարդան Ղուկասյան**

* Մի հատ կուսումնասիրենք, կուղղարկենք քաղաքաշինության բաժին, իրենք մի հատ կնայեն։ Դրանից հետո մենք միասին կլուծենք։

**Շավարշ Ադամյան**

* Այդտեղ ճաղավանդակներն էլ կողքը դրված են։

**Վարդան Ղուկասյան**

* Դուք եղե՞լ եք այդտեղ։

**Շավարշ Ադամյան**

* Այո։

**Վարդան Ղուկասյան**

* Բարի, դուք էլ ուշադրության կենտրոնում պահե՛ք, միասին կլուծենք։

**Շավարշ Ադամյան**

* Շնորհակալություն։

**Կարեն Մալխասյան**

* Պարոն Գևորգյան, խնդրեմ:

**Հովհաննես Գևորգյան**

* Պարոն քաղաքապետ։

**Վարդան Ղուկասյան**

* Այո։

**Հովհաննես Գևորգյան**

* Քաղաքը ներդրումային առումով ի՞նչ առաջարկներ ունի խոշոր ձեռնարկատերերին և ներդրողներին։

**Վարդան Ղուկասյան**

* Ուրեմն այդ հարցը, մի ժամանակ, ես ներդրողների հետ կապված բարձրաձայնել էի։ Գրություններ են ուղարկված համապատասխան կառույցներին, որ քաղաքը ներդրումների հետ կապված խնդիրներ չունի։ Մենք սպասում ենք իրենց, և ընդհուպ խումբ է գալու քաղաք՝ Ռուսաստանից։ Սպասում ենք, պայմանավորվում ենք հետները։ Գալիս են, կքննարկենք, կտեսնենք, բոլորին կբարձրաձայնենք։ Դա մի օրվա գործ չի, այնպես որ հերթով հեռուստատեսությամբ ես հեռարձակել եմ՝ ովքեր ներդրում ուզում են անել Գյումրի քաղաքում, և շարունակվելու է այդ գովազդը։ Հիմա լսում է լրատվական կառույցը՝ ևս նույնությամբ հեռարձակվելու է։ Ովքեր ուզում են ներդրում անել աշխատատեղերի ստեղծման հետ կապված՝ և՛ մեծ, և՛ փոքր գործարանների հետ կապված, ուրեմն մենք պատրաստ ենք իրենց աջակցելու։ Բայց միայն այդպես չի մեր աշխատանքը վերջանալու։ Հիմա մենք բանակցությունների մեջ ենք, մենք անպայման կտեղեկացնենք ձեզ։

**Կարեն Մալխասյան**

* Խնդրեմ։

**Էմմա Բարսեղյան**

* Պարոն Ղուկասյան, հարցս վերաբերվում է Գյումրի համայնքի աղբավայրի խնդրին։ Ի՞նչ միջոցառումներ եք նախատեսել, վերջին շրջանում ի՞նչ ժամկետներ։ Ինչքա՞ն է Գյումրիի Մուշ և Բուլվարային թաղամասերի բնակիչների ամենօրյա ռեժիմով շնչվող աղբի ծուխը, որը վտանգ է հանդիսանում յուրաքանչյուրի առողջության և ինչպես նաև շրջակա միջավայրին։ Եվ երկրորդ հարցս. Սունդուկյան 35 փողոցում ասֆալտապատման աշխատանքներ են իրականացվել 2023-2024 թվականներին և այդտեղ մի հատված բաց է մնացել ՝ շրջանցել են։ Բնակիչները հիմա բողոք են ներկայացնում, թե այդ հատվածը ե՞րբ են ասֆալտապատելու։Խոստացել էին 2025թ.-ին, բայց մինչ օրս աշխատանքներ չեն իրականացվել։ Եվ մեկ առաջարկ էլ ունեմ, սա էլ ներկայացնեմ։ Միջազգային մրցույթներին հաղթող երաժշտական դպրոցի սաներն ու ուսուցիչները, ավագանու որոշման համաձայն ստացել են որոշակի սիմվոլիկ գումար- պարգևավճարներ։ 2023 թ.-ին ստացել են, 2024թ.-ին ինչ-ինչ պատճառներով, ավագանու նիստի հետ կապված, այդ գումարները չեն ստացել։ Ես կխնդրեմ հաջորդ ավագանու նիստում այդ հարցը նայել։

**Վարդան Ղուկասյան**

* Այդ գումարները իմ օրոք ենֆիքսվել, ես եմ արել, շարունակական է լինելու, միանշանակ դա անելու ենք։ Իսկ ինչ վերաբերում է աղբին, հիմա մենք այդ հարցը լուրջ քննարկման առարկա ենք սարքել, որովհետև տարածք չկա, արդեն փողոցներն են փակել։ Հիմա մենք տեխնիկա ենք տրամադրելՇիրակ գերեզմանոցում՝ այնտեղ մեծ հատված կա, այդ հատվածն ենք հիմա կարգավորում, որպեսզի այդ հարցը կարգավորվի։ Հետո՝ ներքևի հատվածում, ևս երկու խնդիր ունենք, որ գերեզմանները քանդենք, լրացուցիչ ստեղծենք ինչ-որ մի բան։ Ինչ մնում է այդ աղբահավաքների հետ կապված, ևս մի քանի ծրագիր կա, առաջարկություններ կան, որ այնտեղ գան գործարաններ կառուցեն, հիմա ընթացքում է։ Քաղաքապետարանը այդտեղից կօգտվի, բայց ասում են, որ ամբողջությամբ իրենք անեն, աղբը հավաքագրեն, գումարներն էլ հետը։ Եվ տեսնում ենք, որ իրենք շահույթով դուրս կգան, իսկ դա մեզ ձեռնտու չի։ Կան ևս երկու այլ կազմակերպություններ, հիմա նրանց հետ բանակցությունների մեջ ենք, ընթացքը ցույց կտա։

**Էմմա Բարսեղյան**

* Բայց տեսե՛ք, հանձնարարական են տվել և այս ընթացքում աղբը առավոտից իրիկուն այրում են։ Չգիտես համայնքապետարանը ինչքանով է դա որոշել, այդ այրելը և այլն , բայց երևում է, որ կա միջամտություն։

**Վարդան Ղուկասյան**

* Մենք ոչինչ չենք կարող անել։ Մենք ուղղակի պիտի նայենք թե, հանկարծ աղբ այրողներ չլինեն։

**Էմմա Բարսեղյան**

* Առավոտից երեկո այրում են։

**Անդրանիկ Չադրյան**

* Հարգելինե՛րս, ուրեմն, այդ աշխատանքները անընդհատ՝ 2 օրը մեկ, 3 օրը մեկ կատարվում են՝ ըստ նախատեսված կարգի: Աղբի վրա շինահողով ծածկվում է, որպեսզի զերծ մնան վառելուց և ծխից։ Ուղղակի այնտեղ կան կոպիտ արտահայտված դրսի քջուջ անողներ, որոնք ինքնակամ կվառեն, որ տակից քջուջ անեն ու իրենց անհրաժեշտ իրը վերցնեն։ Բայց մարզպետարանի կողմից նույնպես հսկողություն կա, շինահողով ամեն 2 օրը, 3 օրը մեկ բուլդոզերով ծածկում են։

**Էմմա Բարսեղյան**

* Իսկ Սունդուկյան փողոցի մասի՞ն , պարոն Ղուկասյան։

**Վարդան Ղուկասյան**

* Իսկ Սունդուկյան փողոցի մասին ծրագրի հետ տեղյակ ե՞ք։

**Անդրանիկ Չադրյան**

* Պարո՜ն Ղուկասյան, նախնական պրոյեկտը եղել է Սունդուկյանով, ժողովուրդր տեղյակ է նախնական։ Հետո վերևից պրոյեկտ է փոխվել՝ կալցավոյով շեղվել ենք դեպի 37 փողոց։ Պրոյեկտ է փոխվել, ոչ մեկ մեղավոր չէ, մեր ձեռքերում չէ։

**Էմմա Բարսեղյան**

* Որովհետև ասում են, որ դա նպաստում է ասֆալտապատված հատվածի փակմանը։

**Վարդան Ղուկասյան**

* Մենք եկել ենք, ծրագիրը արդեն փոխված է եղել։

**Անդրանիկ Չադրյան**

* Առաջարկություններն արած են, սպասում ենք պատասխաններին։

**Վարդան Ղուկասյան**

* Լավ։

**Վարդան Եդիգարյան**

* Պարոն Ղուկասյան, հարցս վերաբերում է վթարային պատշգամբներին, քանի որ դրանք շատ են Գյումրիում: Որպես օրինակ կարող եմ բերել Գորկու 68 շենքը։ Այդտեղ շատ անցուդարձ կա, որը տանում է դեպի <<Թոռնիկ Մանուշակ>> մանկապարտեզ։ Օր օրի քայքայվում են. այդ հարցի շուրջ ի՞նչ աշխատանքներ են անցկացվում։

**Վարդան Ղուկասյան**

* Այդպիսի խնդիր, իրոք, ամբողջ հանրապետությունում կա։ Գիտենք որ, շատ տեղեր կան թե՛ Երևանում, թե՛ Վանաձորում, արդեն 50 տարվա, 70 տարվա շենքեր են։ Պատշգամբների վիճակը իրոք լավ չի, պրոբլեմը կա, բայց պետք է անպայման նայվի թե,սեփականաշնորհված է այդ բնակարանը, թե՞ ոչ։ Եվ իհարկե այն պատշգամբները, որոնք շատ ծանր վիճակի մեջ են, պարտավորվում ենք դրանց նկատմամբ։ Դուք էլ մեզ օգնեք, որոշակի գումարներ մենք կարող ենք հատկացնել այն մարդկանց, ովքեր սոցիալապես անապահով են, բայց եթե իրենք ի վիճակի են և սեփականատեր են, մենք էլ չենք կարող։ Պետք է անպայման այն քննարկել ու նայենք, հասկանանք, վստահ եմ միասին լուծում կգտնենք։
* Քնարիկ, ասա՛։

**Քնարիկ Հարությունյան**

* Պարոն Ղուկասյան, մի իրական դեպք պատմեմ։

**Վարդան Ղուկասյան**

* Իրակա՞ն։

**Քնարիկ Հարությունյան**

* Այո, իրական դեպք։ Մեկ օր ինձ տեղեկանք էր պետք քաղաքապետարանից, վերջերս տեղի չի ունեցել այս դեպքը, ավելի վաղ շրջանում է եղել։ Երբ որ ինձ տեղեկանք էր պետք բնակության հաշվառման հետ կապված, բնականաբար ինձնից գումար ուզեցին, որովհետև մենք այսօր էլ սահմանեցինք, որ տարբեր տեղեկանքների համար պիտի համայնքապետարան գումար վճարվի, բայց այդ գումարը տվյալ աշխատակիցը վերցրեց և դրեց իր դարակը։ Ես իհարկե որևէ մեկին չեմ ուզում ուղիղ մեղադրել, բայց առնվազն ինձ մոտ ողջամիտ կասկած է առաջանում, թե ո՞ւր են գնում այդ գումարները։ Ենթադրում եմ, որ բավականին մեծ գումարի մասին է խոսքը, ուզում եմ հասկանալ ինչ մեխանիզմներ…

**Վարդան Ղուկասյան**

* Հիմա՞ է եղել։

**Քնարիկ Հարությունյան**

* Դեպքը տեղի է ունեցել ավելի վաղ շրջանում։

**Վարդան Ղուկասյան**

* Դե, այդ ժամանակ հարցնեիր։

**Քնարիկ Հարությունյան**

* Չէ, դրա մասին չեմ ասում, հիմա ես ուզում եմ հասկանալ այդ մասով մենք ինչ մեխանիզմներ ենք հիմա մշակելու, որպեսզի այդ արատավոր երևույթներից խուսափենք, և կա՞արդյոք ավտոմատացված համակարգ, որ այդ գումարները մուտք են արվելու համայնքի բյուջե։ Այսինքն ինչ-որ տերմինալներ, չգիտեմ ինչ-որ հաշվեհամարներ։

**Վարդան Ղուկասյան**

* Պատասխանե՛ք պարոն Մալխասյան։

**Կարեն Մալխասյան**

* Քանի որ իրազեկված ենք, արդեն 2 աշխատակից ազատվել են աշխատանքից։

**Վարդան Ղուկասյան**

* Ա՞յն ժամանակ։

**Կարեն Մալխասյան**

* Չէ, հիմա պարոն Ղուկասյան։ Տնօրենն է ազատել աշխատանքից, դրա համար տեղյակ եմ այդ հարցից։ Իսկ այդ գումարները, տիկի՛ն Հարությունյան, վճարվում են, իրենք ունեն ՀԴՄ սարք,և որ պահանջեիք ավելի ճիշտ կլիներ։ Այդ գումարները, որ կա իրենք՝ հավաքելով տանում են քաղաքապետարանի բյուջեի հաշվեհամարին, որը մուտք է լինում համայնքի բազա։ Բայց շատ ճիշտ եք, և նաև փոխքաղաքապետի հետ այդ հարցը քննարկել ենք, նաև տերմինալի հարցն ենք ի նկատի ունեցել, ինչը չի խանգարում և՛ ՀԴՄ կտրոնով, և՛ տերմինալով վճարելուն։ Եվ վերահսկողության մեխանիզմները միանշանակ մեր աչքի առջև են, կփորձենք նաև այդ հարցի լուծումը տալ։

**Վարդան Ղուկասյան**

* Ասա՛, Նարեկ ջան։

**Նարեկ Միրզոյան**

* Խոսքս վերաբերում է տրանսպորտի ոլորտին, մոտավոր քաղաքացիներին հետաքրքիր է, թե հերթական ավտոբուսները ե՞րբ են գալու։ Ուղղակի հետաքրքիր են ժամկետները և ժամային գրաֆիկը։ Եվ երկրորդ հարցն էլ վերաբերվում է տրանսպորտի աշխատանքային ժամերին, որպեսզի արդեն ամառային սեզոն է և քաղաքացիները կարողանան ավելի երկար օգտվեն։

**Վարդան Ղուկասյան**

* Մենք հիմա այդ 21։00 պարտադիր գրաֆիկը փոխել ենք, ընդհուպ մի քիչ երկար ենք պահել։ Մեր ուշադրության կենտրոնում է, մեզ տեղեկացնում են։ Դուք էլ ուշադրության կենտրոնում պահեք, եթե այդպես չի, ինձ խնդրում եմ՝ տեղյակ պահե՛ք։ Բացի դրանից էլ, ինչ մնում է ավտոբուսներին, հավանական է, որ նիստից հետո կգան ինձ կտեսնեն, մենք սպասում ենք, որ պիտի բերեն հանձնեն քաղաքապետարանին։ Այդպիսի ծրագիր ունեն իրենք, ոչ միայն ավտոբուսները, հետը 3 հարց է բարձրացված, որ այդ շշերը, որ հավաքում են, դրանցինչ-որ իմ ձեռքը չի հասել, թե ինչի մասին է խոսքը։ Ի՞նչ են անում, չեմ հասկանում։ Ես նրանց լսում եմ, բայց փաստաթուղթ չեն բերում ներկայացնում։ Երբ բերեցին, անպայման տեղյակ կպահենք, միասին ամեն ինչ կանենք։

**Էմմա Բարսեղյան**

* Կներեք, ես հարց ունեմ, կապված <<Ավտոբուս>> ՓԲԸ - ի հետ, բնակիչները նշում են, որ երթուղայինների մեջ հեռախոսահամար է փակցված, որ խնդիրների պարագայում զանգահարեն։ Զանգահարում են, բայց 4 տարի առաջվա <<Ավտոբուս>> ՓԲԸ - ի տնօրենն է պատասխանում։ Խնդրում եմ, ուշադրություն դարձրե՛ք այդ հարցին։

**Կարեն Մալխասյան**

* Խնդրեմ, պարոն Անանյան։

**Լևոն Անանյան**

* Երկու հարց ունեմ։ Առաջինը, Դուք տեղյակ ե՞ք քաղաքապետարանին ենթակա սպորտդպրոցներում, որոնք ծառայություն են մատուցում քաղաքացիներին, ինչ-որ հստակ գումար կա՞ վճարելու, թե՞ոնց պատահի կարող են ինչ-որ իքս գումար տալ և օգտվել։

**Վարդան Ղուկասյան**

* Գիտեք ինչ կա, մենք հիմա շատ չենք ընկնում մանր բաների հետևից։ Մարդիկ, գնացել են, պայմանավորվել են դպրոցների տնօրենների հետ, բայց դե հիմա այդքան չեմ ուզում խորանալ։ Բայց դե, եթե ինչ-որ լուրջ գումարների հետ կապված լինի, միանշանակ հետևողական կլինենք։ Եթե ինչ-որ կոնկրետ դեպքեր գիտեք, հստակ ո՞ր դպրոցը…

**Լևոն Անանյան**

* Օրինակ գիտենք, որ երբ տուրիստներ են գնում այլ գումար են ասում, իսկ գյումրեցիներին՝ այլ գին են ասում։

**Վարդան Ղուկասյան**

* Հիմա այդպիսի բան կա՞։

**Լևոն Անանյան**

* Ես հետո կասեմ Ձեզ, պարոն Ղուկասյան։ Երկրորդ հարցս վերաբերվում է տուրիզմի ոլորտին։ Օրինակ ի՞նչ քայլեր են ձեռնարկվում ակտիվ տուրիզմից բացի այլ ոլորտները զարգացնելու նպատակով։ Գյումրին Հայաստանի մասշտաբով խոշոր քաղաք է, և կարծում եմ, որ ակտիվ տուրիզմից բացի պետք է նաև ինչ-որ բիզնես ֆորումներ, համաժողովներ կազմակերպել։ Պետք է բանակցել գործարարների միությունների հետ, քանի որ բազմաթիվ բիզնես ակումբներ կան Հայաստանում։ Իրենց առաջարկենք պլատֆորմ՝ հարթակ, որ այդ միջոցառումները Գյումրիում տեղի ունենան։ Հետևաբար այլ, օտարերկրյա մասնակիցներ կգան այդ ֆորումներին, կլինեն՝ Գյումրիում և այստեղ նրանք կօգտվեն սրճարաններից, հյուրանոցներից և այլն։ Ուստի Գյումրիի զարգացման համար անհրաժեշտ են գործառույթներ, որոնք բուն տուրիզմին չեն վերաբերում, բայց կնպաստեն ընդհանուր զարգացմանը։ Կա՞ն ինչ-որ ծրագրեր։

**Վարդան Ղուկասյան**

* Բա չկա՞ն։ Հիմա մեր աղջիկը կներկայացնի։

**Լիլիթ Թովմասյան**

* Պարոն Ղուկասյան, իրականում մշակույթի միջոցառումների ցանկը ներկայացված է նաև ավագանու անդամներին, որը բավականին երկար է և անհրաժեշտության դեպքում կարող ենք առանձին քննարկել։ Իսկ տուրիզմի մասով կներկայացնի՝ տիկին Մուրադյանը։

**Լիլիթ Մուրադյան**

* Ծրագրերի և արտաքին կապերի բաժնի կողմից մշակվել են զբոսաշրջային փաթեթներ, որոնք մենք արդեն սկսել ենք ուղարկել հայ համայնքներին, որտեղ որ հայությունը շատ է ու նաև մեր քույր քաղաքներին։ Զբոսաշրջային փաթեթները բավականին ընդարձակ և մեծ են։ Հատկապես պետք է առանձնացնեմ այն հանգամանքը, որ ոչ թե նախատեսում ենք 1-2 օրով այց, այլ հիմնական մեր խնդիրը դրված է, որ գան 5 օր կամ 1 շաբաթ մնան, այցելեն վայրեր, ծանոթանան քաղաքին, ինչու չէ, նաև Շիրակի մարզին։

**Լևոն Անանյան**

* Խոսքս վերաբերում է ավելի գլոբալ տուրերին, օրինակ՝ ինվեստ տուրեր կազմակերպենք, ներկայացնենք Գյումրու գրավչությունը։

**Վարդան Ղուկասյան**

* Մենք ձեզ կընդգրկենք այդ գործի մեջ։ Առաջարկներ կներկայացնեք, նաև եթե ինչ-որ մասնագիտական բաներ ունեք։

**Լևոն Անանյան**

* Բարի։ Մեկ էլ սոցիալական հարթակներով երիտասարդները հետաքրքրվում են թե ինչպիսի երիտասարդական ծրագրեր կան, որովհետև իրենք շատ մտքեր ունեն։

**Վարդան Ղուկասյան**

* Հրավիրե՛ք, թող գան։

**Լևոն Անանյան**

* Կառաջարկեմ, ինչ-որ մրցունակ մտքերի մրցույթ կազմակերպել և երիտասարդները կարողանան իրենց մտքերը, գաղափարները, որոնք ուղղված են լինելու մարզի զարգացմանը, ներկայացնեն։ Ու մենք բոլորով այդ մտքերից իրատեսական ծրագրեր ստեղծենք՝ ներառելով նաև իրենց։

**Վարդան Ղուկասյան**

* Եկե՛ք քննարկենք, հրավիրենք, խոսենք, հասկանանք ու իրականացնենք։

**Կարեն Մալխասյան**

* Խնդրեմ, պարոն Մանուկյան։

**Վարդան Ղուկասյան**

* Էդ ինչի՞ են քեզ այդ կողմը նստեցրել։

**Ծիծաղ**

**Հովհաննես Մանուկյան**

* Հարցս վերաբերում է գիշերային լուսավորությանը։ Գյումրու մուտքի սկզբնամասում, գիշերվա մինչև 2-ը լուսավոր է, բայց ասենք 3-ին, 4-ին արդեն մռայլ է։ Խանութները լուսավորված են, բայց ընդհանուր այդ տարածքը մութ է։

**Վարդան Ղուկասյան**

* Մինչև ժամը քանի՞սն ես ուզում, որ լուսավոր լինի։

**Հովհաննես Մանուկյան**

* Դե միշտ այդ հատվածը կարելի է լուսավորել։ Այդտեղ շատ խանութներ չկան, օբյեկտներ չկան։

**Վարդան Ղուկասյան**

* Օղորմածիկ մամս կսեր՝ գիշերն ո՞վ դուրս գուգա, բալա՛ ջան։

**Ծիծաղ**

**Հովհաննես Մանուկյան**

* Չէ դե, հատկապես զբոսաշրջիկներ են գալիս, շահագրգիռ լինենք՝ լուսավոր դիմավորենք։

**Վարդան Ղուկասյան**

* Լավ, ի նկատի կունենանք։ Ես էլ եմ կողմնակից։

**Կարեն Մալխասյան**

* Չկա՞ն հարցեր։

**Վարդան Ղուկասյան**

* Հարցեր կա՞ն։ Ռուբենը չունի՞ հարց։

**Ռուբեն Մխիթարյան**

* Հարց չկա։

**Ծիծաղ**

**Վարդան Ղուկասյան**

* Դե լավ։